
PARLAMENTUL ROMÂNIEI

CAMERA DEPUTAŢILOR
	    COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti  19.04.2011        

 Pl- x 170/2011                  


AVIZ
asupra propunerii legislative pentru modificarea şi completarea Legii nr. 95/2006 privind reforma în domeniul sănătăţii
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr. 95/2006 privind reforma în domeniul sănătăţii, trimisă cu adresa nr. Pl x 170 din 4 aprilie 2011 şi înregistrată cu nr. 31/281 din 5 aprilie 2011.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră Decizională. 
Senatul, în calitate de primă Cameră sesizată, a respins iniţiativa legislativă în şedinţa din 30 martie 2011.
Potrivit dispoziţiilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din 19 aprilie 2011.
Iniţiativa legislativă are ca obiect de reglementare completarea art. 195 din Legea nr. 95/2006 privind reforma în domeniul sănătăţii, cu modificările şi completările ulterioare, urmărindu-se acoperirea, de către casele de asigurări de sănătate, a unei părţi din cheltuielile pe care spitalele le au în cazurile medicale ce necesită sume mai mari de bani pentru diagnosticare şi tratament.      

               Membrii Comisiei au examinat propunerea legislativă supusă avizării, expunerea de motive şi avizul favorabil al Consiliului Legislativ nr. 1624 din 23 decembrie 2010.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative, întrucât, reglementările propuse prin iniţiativa legislativă se referă la modul de decontare a serviciilor medicale spitaliceşti în sistemul de asigurări sociale de sănătate şi nu fac obiectul reglementărilor din Titlu. Totodată, prevederile propuse sunt în contradicţie cu reglementările Titlului VIII al Legii nr. 95/2006 privind reforma în domeniul sănătăţii.
În raport de obiectul şi conţinutul reglementării,  propunerea legislativă face parte din categoria legilor ordinare. 
            PREŞEDINTE,                        
                                   SECRETAR,

              Daniel BUDA              



Gabriel ANDRONACHE
  Consilier, Iuliana Fuiorea

